秋雨篇
作者：梅堯臣
朝代：宋

paragraphs: 秋雨一向不解休，連昏接晨終窮秋。
梅生不量仰天問，神官夜夢言語周。
日月是天之兩目，忽然生瞖無藥瘳。
只知淚滴爲赤子，赤子豈悞天公憂。
天公哭𩅨𩅨，洒涕落九州。
地祇不敢安，泥潦已沒頭。
乃因從容詰神官，后稷今在帝所不。
從前后稷知稼穡，曾以筋力親田疇。
曷不告帝且輟泣，九穀正熟容其收。
早時不泣此時泣，憂民欲活反扼喉。
神官發怒髭奮虬，下士小臣安預謀。
恐然驚覺汗交流，樹上已聽呼雌鳩。